钦定古今图书集成/明伦汇编/官常典/第293卷 > 赵必愿
## 钦定古今图书集成/明伦汇编/官常典/第293卷 > 赵必愿

按《宋史》本传：“必愿，字立夫，广西经略安抚崇宪之子
也。未弱冠，丁大母忧，哀毁骨立。服阕，以大父汝愚遗
表，补承务郎。开禧元年，铨监平江府粮料院，调常熟
丞。嘉定七年，举进士，知崇安县，剖判如流，吏不能困。
修学政，立催科法，列户名为三等，以三期为约，足者
旌之，未足者宽以趣之，逾期不纳者，里胥程督之，民”
皆感怿愿输。革胥吏鬻盐之敝。擅发光化社仓活饥
民，帅怒，逮吏欲惩之，必愿曰：“刍牧职也，吏何罪？”束担
俟谴，帅无以诘而止。旧有均惠仓，无所储，必愿捐缗
钱增籴，至二千石。力主义役之法，乡选善士，任以推
排入资，买田助役，则勉有产之家；有感化者，出己田
以倡，遂遍行一邑，上下便之。台府以闻，下其式八郡
四十八县。秩满，民共立祠刻石。授湖广总所干办公

字。差知全州，陛辞，奏乞下道、江二州访周惇颐之后。
知常州，改知处州。陈折帛纳银之害，皆得请。移泉州，
罢白土课及免差吏榷铁，讽诸邑行义役。秋旱，力讲
行荒政，乞拨永储、广储二仓米振救。差主管官告院。
越五日，诏依旧主管官告院兼知台州。一循大父之
政，察民疾苦，抚摩凋瘵，修养济院建陈祠，政教兼
举。端平元年，以直秘阁知婺州。至郡，免催绍定六年
分小户绫罗钱三万缗有奇。立淳良、顽慢二籍，劝惩
人户。措置广惠仓及诸仓积谷。奏乞宽减内帑绫罗，
申省，免用旧例预解诸色窠名钱。罢开化税场。迁太
府寺丞，寻迁度支郎中。诏以汝愚配享宁宗，从必愿
请也。兼右司郎中。引见，疏言：“陛下英明密运，断出于
独，固欲一切转移之。然而大权若在我，或者犹有下
移之疑；众正若巳开，或者犹有旁径之疑。策免二相，
销天变也。去者固难以复留，留者恐终于引去。虚鼎
席以待故老，疑者或意其未必来，而况在数千里之
外；贵次补以任大政，疑者或意其不敢专，而况于不
安其位。中书，政之本也，今果何时，尚可含糊意向，以
启天下之疑乎？亲擢台谏，开言路也，用之未久者，何
为轻于《易》去？去之未几，何为使之复来？召于外服者，
不知果能用之而必坚，除目周行者，不知果能听之
而无讳乎？朝廷除授，军国赏罚，本至公也。今有姓名
未达于庙堂，而迁擢忽由于中出，斥逐三衙，竟不指
名罪状，而人始得以疑陛下矣。一除目之颁，一号令
之出，虽未必由于阉宦，而人或疑于阉宦；虽未必由
于私谒，而人或疑于私谒；虽未必由于戚畹宗邸，而
人或疑于戚畹宗邸。夫天下者，祖宗之天下也，非陛
下所私有也。陛下虽有去弊之心，而动涉可疑之迹，
陛下亦何乐于此！”时论伟之。三京兵败，边事甚亟，诏
条上守御计，必愿言十事：“下哀痛之诏，合江淮之兵，
救江陵之急，节财用之宜，縻议和之使，抚无归之民，
处北来之众，置镇抚之使，择帅阃之代，拔未用之将”，
皆切于边要。政府议楮币日轻，欲令诸州再用印及
他为称提之法，必愿力争不可。嘉熙元年，贻书政府，
论边防事宜，授右司郎中。火灾，必愿应诏上封事曰：
“开边稔祸之刑，牵制而未行；激变弃城之戮，姑息而
未举。京、襄沦没，祖宗之基业莫能保；淮、蜀蹂躏，赤子
之冤魂无所依。履亩之令下，而加以抑配；称提之法
严而重以告讦。民无盖藏，每有转壑之忧；士不宿饱，
常有思乱之志。”又曰：“台谏、给舍，骨鲠之论莫容；左右
便嬖，浸润之言易入。春夏常享，阔略于原庙之尊；节
钺隆恩，殷勤于邸第之贵。”又曰：“必也正故相专国之
罪，严贪夫徇国之诛。思室鬼高明之瞰。先编氓，后亲
贵。去木妖竞治之衅尚坚。故革奢华，戒宴殿无度之
䜩酣，节内庭不急之营缮。”又论济王及国本事，迁左
司郎中，又迁司农少卿兼左司。转对，言：“正气日消月
沮，驯至今日，非惟缙绅不肯论事，下至草茅之士皆
结舌矣。端平初年，沉痾方去，新病未作，陛下犹勤于
咨访，如恐不及。今疾攻心腹，决裂将溃，乃不求瞑眩
之剂以起其殆，甚可惑也。”又曰：“毋使人臣以指斥怀
疑，毋致陛下以厌言得谤。”时直士相继去，故必愿及
之。兼敕令所删修官，拜司农卿，兼职如故。翼日，改宗
正少卿，仍兼删修《敕令》，兼国史编修、实录检讨，寻兼
左司，迁太府卿，仍兼编修检讨。迁宗正少卿，诏依旧
太府卿，仍兼职，且兼中书门下检正诸房公事。转对，
言：“中才庸主，惟其无所知觉，故其言不可入，而败亡
随之。陛下作敬天之图，朝夕对越，谓宜天意可回，而
荧惑失度，郁攸煽灾，迫近禁门，几毁左藏。烟埃方息，
白昼陨星，贯日之虹，胁阳之雹，叠见层出。陛下观时
察变，何由致此？今日之事，动无良策，惟在侧身修行，
祈天永命而已。”迁起居舍人，兼职仍旧。大水，上封事
曰：“海潮毁隘，浸迫禁城，灾异之来，理不虚发。必上畏
天戒，下修人事，易沴召和，转移于陛下方寸间耳。”又
曰：“《周官》：‘国有大事，则举大询之理。今日之事迫矣。谓
宜合众谋，屈群策，上而搢绅，下而刍荛，各陈所见，择
其可用之策，以授任事之臣。庶几千虑一得，以成天
下人不因之意’。”暂兼权右郎官。言：“财非天雨鬼输，岂
可轻施妄用？长此不已，必至颠覆，异时或得罪。今之
大夫不能为国生财，程异、皇甫镈之徒乘间捷出，推
敲克剥，以术相胜，凿空取办，以计巧取。事掊敛献羡
馀，间架缗钱之令下，而唐祚愈促矣。愿陛下精思熟
虑，约己爱民，必如勾践之卧薪尝胆，必如卫文公之
帛衣布冠可也。”权吏部右侍郎，乞免兼检正，从之。兼
国史修撰。时边事急，必愿应诏言：“宜敕彭大雅自重
庆领王青之兵东下以复夔，责李安民及归、峡二守
以自效；调一将督中流之师以伐其顺流之谋；调一
将自间道出鼎澧之后，以折其𢭏虚之锋；调一将助
芮兴之势以备江陵之急。又宜下湖南，遣飞军及团
结民兵之类，守沅江、益阳江，以防冲突。长沙尽收江
上民船，无资敌用。”区画皆中事机，暂兼权侍左侍郎李宗勉每称其平允，暂兼权户部侍郎兼同详定《敕
令》。请立国本，请亲祷雨。迁户部侍郎，暂兼给事中。先
是，钱相常缴陈洵益赠节使不行，必愿复缴奏曰：“李
韶向为殿中侍御史，疏论洵益，乞予外祠，以绝窥伺。
陛下不行其言，复夺其职，韶不能自安，径求外补。今
召之不至，正以此故。若超赠洵益，又缴驳不行，韶愈
无来期矣。陛下忍于去一贤从官，而不忍于沮一已
死之内侍，则何以兴起治功，振扬国势？”欲望寝洵益
节钺，趣韶供职。于是必愿三以疾乞祠，不许，权户部
尚书。疏言：“端平元年，洛师轻出。明年，德安失，襄阳失。
又明年固始失，定远失，六安失，郢复，荆门失，蜀道蹂，
成都破。又明年夔峡徙，浮光降。”又明年，滁阳歼。越二
年，寿春弃。明年真阳扰，安丰危，成都遗烬，靡有孑遗。
又曰：“去冬，安丰危而复安，特天幸尔。”君臣动色，太平
自贺。雷作于雪宴之先期，蜀警于大宴之朌命，戒心
一弛，赫鉴已随之矣。又乞谕太府丞核户部收支数
目，庶见多寡盈虚之实，有馀则储之以待朝廷之取，
拨阙则助之以“示宫府之一体。”二疏迕丞相史嵩之
乞免官、乞祠，皆不许。以司谏郑起潜论列，以宝谟阁
直学士奉祠，辞职名，不许。淳祐五年，以文华阁直学
士知福州、福建安抚使，三辞，不许。闽人闻必愿至，忻
然叹羡；必愿平易以近民，忠信以厚俗，恻怛以勤政，
行乡饮酒，旌退士，奖高年，裁僧寺实封之数。尤留意
武事，甫入境，即以军礼见戎帅，申明左翼军节制事
宜，措置海道修水，教士卒知劝。居官四年，累乞归，及
命召，又三辞，皆不许。卒，遗表上，赠银青光禄大夫。必
愿才周器博，心平量广，而又早闻家庭忠孝之训，师
友正大之言，故所立卓然可称云。